San Miguel de Linares

San Miguel de Linares Artzentalesko auzo nagusia da, udaletxea barne hartzen duena. Beste zerbitzu batzuen artean Osakidetzako osasun zentroa dago bertan.

Ondareari dagokionez, San Migel eliza aipatzekoa da. Irailaren 29an San Migel jaiak ospatzen dituzte auzoan.

Zuhaitz nabarmenak

Kontzejuko ametza 
Elizaren aurrean, San Migel enparantzan Rebolla del Concejo izeneko haritza dago (udaleko webgunean Kontzejuko ametza euskaratu dela ). Haritzaren ondoan, harrizko mahaia dago. Bertan ospatzen ziren herriko kontzejuko batzarrak, XX. mendera arte. Rebolla eta rebollo gastelaniazko berbak, erkametzak (Quercus faginea) eta batez ere ametzak (Quercus pyrenaica) izendatzeko erabiltzen dira, nahiz eta bertan orain dagoena haritz kanduduna da (beraz, Quercus robur espeziekoa). Aintzinean bertan ametza zegoen eta oraingo haritzak bere lekua hartu zuela pentsarazten du izenak. 1990. urteko Euskadiko zuhaitz bitxien katalogoan EN-6 kodea eman zitzaion. Garai hartan 17 metroko altuera zuen, enborrak 1,7 metroko perimetroa zuela.

Harrizko mahaia behin baino gehiagotan lapurtu dute Artzentalesko beste auzo batekoek, kontzejuko herriburutasuna aldarrikatuz.

La Zarzuelako Quercus hibridoa 
San Migueletik Rebollarerako errepidearen hurbil, Pedreo errekaren ondoan, La Zarzuela lursailean haritz eta ametzen arteko hibridoa dago. Quercus x andegavensis du deskribapena, haritz kanduduna (Quercus robur) eta ametz (Quercus pyrenaica) espezieen arteko hibridoa izanda. 1990. urteko Euskadiko zuhaitz bitxien katalogoan EN-5 kodea eman zitzaion. Garai hartan 36,5 metroko altuera zuen, enborrak 3,7 metroko perimetroa zuela.

Erreferentziak

Kanpo estekak 

Artzentalesko auzoak